તા.૩-૯ ને જન્માષ્ટમી સુધી વિસનગર શહેરમાં હાર્દિક પટેલના સમર્થનમાં કોઈ કાર્યક્રમ થયા નહોતા. ત્યારે તા.૪-૯-૨૦૧૮ ને મંગળવારના રાત્રે ત્રણ દરવાજા ટાવર પાસે બજરંગ ચોકમાં અચાનક મહિલાઓ થાળી, વેલણ લઈને આવી હતી. જોતજોતામાં મોટી સંખ્યામાં મહિલાઓ એકઠી થઈ જય સરદાર, જય પાટીદારના સુત્રોત્તાર કરી હાર્દિક પટેલને સમર્થન આપ્યુ હતુ. પાલિકા પ્રમુખ ગોવિંદભાઈ ગાંધી આવી પહોચ્યા હતા. આ સમયે કેટલાક યુવાનોના આગ્રહના પગલે પાલિકા પ્રમુખે બીજા દિવસે તા.૫-૯ ના રોજ બંધનુ એલાન જાહેર કર્યુ હતુ. તા.૫-૯-૨૦૧૮ ના રોજ વિસનગરમાં રાબેતા મુજબ સવારથી બજારો શરૂ કર્યા હતા. બંધનુ એલાન આપવામાં આવ્યુ હોવાથી પી.આઈ.વી.પી.પટેલ તથા અન્ય પોલીસ સ્ટાફ સવારથીજ બંદોબસ્તમાં ખડેપગે રહ્યો હતો. ડી.વાય.એસ.પી. કે.એમ.વાઘેલા સતત પોલીસ સ્ટેશનમાં હાજર રહ્યા હતા. ત્યારે બપોરે ૨-૦૦ કલાકે ૫૦૦ થી ૭૦૦ મહિલાઓ ગંજી, ગોવિંદચકલા ચાર રસ્તા થઈ ત્રણ દરવાજા ટાવર તરફ થાળી-વેલણના અવાજ સાથે ધસી આવી હતી. મોટી સંખ્યામાં મહિલાઓ નિકળતા માયા બજાર અને ગોવિંદચકલા ચાર રસ્તા આસપાસની દુકાનો બંધ થઈ ગઈ હતી. મહિલા પોલીસ દ્વારા મહિલાઓની ધરપકડ કરવામાં આવતા ઘર્ષણ થયુ હતુ. જેમાં ૬ મહિલાઓની અટકાયત કરવામાં આવી હતી. મહિલાઓની ધરપકડ કરવામાં આવતા પ્રમુખ ગોવિંદભાઈ ગાંધી પોલીસ સ્ટેશન પહોચ્યા હતા. પરિસ્થિતિ વણસે તેમ લાગતા ડી.એસ.પી. નિલેશ જાજડીયા વિસનગર પોલીસ સ્ટેશન દોડી આવ્યા હતા. પાલિકા પ્રમુખ હવે મહિલાઓ દ્વારા કાર્યક્રમ નહી થાય તેવી બાંહેધરી લેતા અટકાયત કરેલ મહિલાઓને મુક્ત કરવામાં આવી હતી. ત્યારે સાંજે ૪-૩૦ કલાકે વિજાપુર રોડ ઉપર અમથેર માતાના મંદિર પાસે જી.જે.૧૮ વાય-૯૦૩૪ નંબરની બસ પસાર થતા બે બાઈક ઉપર આવેલા ચાર યુવાનોએ બસ ઉપર પથ્થરમારો કરી ગાંધી ચીન્ધ્યા માર્ગે ચાલતા આંદોલનમાં પલીતો ચાપ્યો હતો. એકદમ કાચ ઉપર પથ્થર આવતા ડ્રાઈવરે આખો બંધ કરતા બસનો અકસ્માત થતા રહી ગયો હતો. તા.૫-૯ ની રાત્રે ફરીથી મહિલાઓએ ત્રણ દરવાજા ટાવર પાસે થાળી વેલણ લઈ હાર્દિક પટેલના સમર્થનમાં દેખાવ કર્યા હતા.